🚹 🚹 🚹

Umesto da ide ka tome da postane ogromna aleksandrijska biblioteka, svet je postao računar, elektronski mozak, baš kao u nekom detinjastom naučnofantastičnom romanu. **I dok naša čula izlaze iz nas, Veliki brat ulazi u nas.** Te ćemo, ukoliko nismo svesni ove dinamike, namah preći u fazu paničnih užasa, koja sasvim odgovara malom svetu plemenskih bubnjeva, potpune međuzavisnosti i isprepletane koegzistencije.

Kad perverzna ingenioznost čoveka ispolji neki deo njegovog bića u materijalnoj tehnologiji, menja se celokupan razmer njegovih čula. Tada je prisiljen da gleda ovaj deo sebe kako se »kao u čelik zatvara«. Gledajući tu novu stvar, čovek je primoran da postane ta stvar. Takvo je poreklo linearne, fragmentirane analize sa njenom nemilosrdnom moći homogenizacije.

Maršal Makluan, Gutenbergova galaksija, Beograd, Nolit, 1973, str. 48, 298.

🚹 🚹 🚹

**Pisanje**

U stvarno starim danima postojala je oštra razlika između "koncepta" i "pisanja". Kada bi čovek počeo da "piše", morao je da zna kamo želi da stigne bez obzira u kom žanru piše. Valjalo je da u glavi ima dugačak, linearan tok misli ili dugačak dramski tok, i to pre nego što napiše prvu rečenicu. A kada se napiše, tekst je gotov. To više nije tako, što i gornji opis pokazuje. Pisci sada rade asocijativno, s brda s dola, kako im šta padne na pamet ili sine, a struktura se menja usput. Pisanje na kompjuteru je verovatno uticalo i na način razmišljanja i na način pisanja više nego što to slutimo, ali malo je onih koji su razmišljali o tome kakose to tačno dogodilo…

Jedan drugi primer je pisaća mašina. Prvu mehaničku pisaću mašinu izumeo je danski sveštenik Hans Rasmus Johan Maling Hansen [Hans Ramsus Johann Malling Hansen] 1867. godine, i ona je nazvana *Malingova kugla za pisanje****.*** Cilj "kugle za pisanje" je bio da olakša slepim i veoma slabovidim da pišu. Jedan od onih koji su je kupili ubrzo nakon što je počela njena proizvodnja, bio je Fridrih Niče [Friedrich Nietsche], koji je patio od lošeg vida. Neko je kasnije otišao toliko daleko da je tvrdio da je pisaća mašina neposredno uticala na njegov stil, i da je Ničeov zbijeni, aforistični "pozni stil" neposredan rezultat tehnologije pisanja. On sam piše u jednom pismu iz 1882. godine, da "sredstva pisanja utiču na naše misli".

Tomas Hilan Eriksen, Tiranija trenutka, Beograd, Biblioteka XX vek, 2003, str. 10, 36.

🚹 🚹 🚹

Knjige će ostati nezamenljive ne samo u književnosti, već i u svim drugim namenama gde je neophodno pažljivo čitanje, čitanje koje se ne svodi na puki prijem informacija, već podrazumeva i odgovarajuće promišljanje i refleksiju. Čitanje sa kompjuterskog ekrana nije isto kao i čitanje knjige.

Mislim da kompjuteri zasigurno šire jednu novu vrstu pismenosti, ali da nisu u stanju da zadovolje sve intelektualne potrebe koje stimulišu.

Umberto Eko, Od interneta do Gutenberga, Art 32, br. 15, str. 40,

<http://sasa.radojcic.org/wp-content/uploads/2009/11/art032-15.pdf>

🚹 🚹 🚹

Уметност у новој технолошкој ери неће нестати него ће се њена функција радикално трансформисати.  Од првобитно магијско-религијске функције преко нововековне стварносно-приказивачке, уметност будућности, са оним што јој пружа електронска цивилизација и сасвим нова технолошка реалност, постаће **инструмент за модификовање људске свести и организовање нових начина сензибилитета.**

Миливој Анђелковић, Могућности електронске књижевности, <http://www.rastko.rs/knjizevnost/signalizam/delo/11260>